**Manuel Guisande**, nado en Santiago de Compostela o 30 de outubro de 1958 é un escritor de literatura infantil, periodista e guionista de curtametraxes galego. É autor da serie de contos *Rodribico*. Obtivo o Premio de Comunicación da Xunta de Galicia 2000, o Premio Codorniz de Plata da Academia de Humor e o Premio Isaac Díaz Pardo da Asociación Galega de Editores xunto co ilustrador Xosé Tomás.

Traxectoria
-----------

Con orixe familiar en Paredes de Nava, na provincia castelá de Palencia, viviu durante a súa infancia en numerosas localidades pola profesión de seu pai, xuíz. Estudou Dereito na Universidade de Santiago de Compostela, e colaborou en publicacións como *El Correo Gallego*, o Semanario *El Orzán* ou *El Ideal Gallego* ou *La Voz de Galicia*. Paralelamente, comeza no ano 2000 as súas achegas á cultura no apartado de humor, sendo xunto co caricaturista Siro coordinador do suplemento de humor *xatentendo.com* polo cal recibiu o Premio La Codorniz de Plata e o Premio de Comunicación Xunta de Galicia 2000. Tamén é autor de obras de teatro como *Los aparcacientos de Pacópolis*, xunto ó periodista Ramón Barrena.

No ano 2008 abriu o seu blog de humor 'costumista' *Al fondo a la derecha*, publicado na edición dixital de *La Voz de Galicia* e que é un referente para estudantes de castelán na Universidade de Kentucky e o Molloy College de Nova York.

No ano 2010 estreouse como guionista coa curtametraxe *Garabolis* baixo a dirección do director Alfredo Pardo, polo cal é nomeado ós Premios Mestre Mateo no 2011 e chega á final no Festival Internacional de Cine de Ourense.

  

Manuel Guisande achegou á literatura infantil de Galicia, xunto co ilustrador Xosé Tomás, o personaxe do paxaro Rodribico: unha colección de contos editada por Baía Edicións no 2010 coa que obtivo o Premio Literario Isaac Díaz Pardo que concede a Asociación Galega de Editores e que foi traducida ó castelán e ó portugués. Un dos contos da colección Rodribrico, *Rodribrico e a noite*, foi nomeado á final do Premio Literario Frei Martín Sarmiento

Colabora en RadioVoz cun monólogo de humor no programa *Corre, Carmela que chove*, á vez que imparte conferencias-obradoiros didácticos sobre periodismo e medios de comunicación, monólogos, escritura de contos infantís e realización de guións para teatro, radio e televisión.

Notas
-----

1. ↑  Carmen Aguado (15 de xaneiro de 2022). "Del inmenso azul del mar gallego al del cielo castellano". *El Norte de Castilla* (en castelán).
2. ↑  "El blog «Al fondo a la derecha», de Manuel Guisande, se estudia ya en dos universidades norteamericanas". La Voz de Galicia. 17/11/2011.
3. ↑  "«Garabolis», de Alfredo Pardo y Manuel Guisande, en la final del Festival de Cine Internacional de Ourense". La Voz de Galicia. 11/07/2011.
4. ↑  "Los más pequeños ya pueden leer a Rodribrico en castellano". Arquivado dende o orixinal o 14 de abril de 2015. Consultado o 09 de abril de 2015.
5. ↑  "Finalistas de la novena edición".
6. ↑  ""Corre Carmela que chove" estrena horario de sobremesa". La Voz de Galicia.

Véxase tamén
------------

### Ligazóns externas

* Ficha na web de Baía Edicións
* Vídeo en YouTube
* Web persoal

|  |  |
| --- | --- |
| Control de autoridades | 
* Wd: Q5993205
* WorldCat
* VIAF: 153083123
* BNE: XX4991038
* GND: 1144538033

 |